SVI แรงต่อ 19% หลังโชว์กำไร Q3 โตเท่าตัว – โครงการ EJIP หนุน
SVI วิ่งต่อ 19% หลังโชว์กำไร Q3/64 โตกว่าเท่าตัวแตะ 520 ลบ. หลังเรียกเก็บค่าราคาสินค้าวัตถุดิบที่เพิ่มขึ้น – แผนโครงการสะสมหุ้น (EJIP) หนุน
SVI วิ่งต่อ 19% หลังโชว์กำไร Q3/64 โตกว่าเท่าตัวแตะ 520 ลบ. หลังเรียกเก็บค่าราคาสินค้าวัตถุดิบที่เพิ่มขึ้น – แผนโครงการสะสมหุ้น (EJIP) หนุน
12 พ.ย. 2564

ผู้สื่อข่าวรายงานว่า ราคาหุ้น บริษัท เอสวีไอ จำกัด (มหาชน) หรือ SVI ณ เวลา 10.44 น. อยู่ที่ระดับ 8.65 บาท บวก 1.40 บาท หรือ 19.31% สูงสุดที่ระดับ 8.90 บาท ต่ำสุดที่ระดับ 7.95 บาท ด้วยมูลค่าการซื้อขาย 739.43 ล้านบาท

โดยราคาหุ้น SVI ปรับตัวเพิ่มขึ้นต่อเนื่อง หลังรายงานงบไตรมาส 3/64 ออกมาเติบโต มีกำไรสุทธิ 520.52 ล้านบาท เพิ่มขึ้น 108.70% เมื่อเทียบกับงวดเดียวกันของปีก่อน 249.41 ล้านบาท จากอัตรากำไรขั้นต้นที่เพิ่มขึ้นเกือบเท่าตัว หลังบริษัทเรียกเก็บค่าราคาสินค้าวัตถุดิบที่เพิ่มขึ้น เป็นแบบ one-time
ส่วนผลการดำเนินงานงวด 9 เดือนแรก สิ้นสุดวันที่ 30 กันยายน 2564 บริษัทมีกำไรสุทธิ 834.06 ล้านบาท เพิ่มขึ้น 42.66% เมื่อเทียบกับงวดเดียวกันของปีก่อนมีกำไรสุทธิ 584.65 ล้านบาท
ทั้งนี้ด้วยความสามารถในการเพิ่มประสิทธิภาพ ประสิทธิผลในกระบวนการผลิตและห่วงโซ่อุปทาน โดยการสนับสนุนทั้งส่วนของลูกค้า รวมถึงผู้ผลิตและตัวแทนจำหน่ายวัตถุดิบ ในช่วงที่ทั่วโลกได้ประสบผลกระทบจากปัญหาการขาดแคลน Semi-conductor และความสามารถของบริษัทในการจัดการวัตถุดิบอย่างมีประสิทธิภาพ
ขณะที่บริษัทหลักทรัพย์ กสิกรไทย คาดได้รับ sentiment บวกหลังรายงานงบฯไตรมาส 3/2564 ออกมา 1.8 เท่า เมื่อเทียบจากปีก่อน และ 2.4 เท่า เมื่อเทียบจากไตรมาสก่อน ดีกว่าที่คาดถึง 1.6 เท่า จากอัตรากำไรขั้นต้นที่เพิ่มขึ้นเกือบเท่าตัว หลังบริษัทเรียกเก็บค่าราคาสินค้าวัตถุดิบที่เพิ่มขึ้น เป็นแบบ one-time พร้อมมองกำไรไตรมาส 4/2564 จะกลับมาสู่ปกติแต่ยังสามารถเติบโตได้สูงเมื่อเทียบจากปีก่อน
พร้อมกันนี้ คณะกรรมการบริษัทมีการอนุมัติและกำหนดระยะเวลาโครงการสะสมหุ้นสำหรับพนักงาน (Employee Joint Investment Program – EJIP) ระยะเวลาตั้งแต่วันที่ 1 มกราคม 2565–31ธันวาคม 2568 โดยบริษัทจะหักเงินเดือนผู้ที่มีสิทธิในอัตราร้อยละ 5 – 10 ของเงินเดือนในแต่ละเดือนจนกว่าจะสิ้นสุดโครงการ เพื่อสะสมเข้ากองทุน และบริษัทจะจ่ายสมทบตามอัตราร้อยละ 100 –150 ของเงินสมทบของพนักงาน
โดยบริษัทหลักทรัพย์ ฟิลลิป (ประเทศไทย) จำกัด (มหาชน) ซึ่งเป็นบริษัทหลักทรัพย์ที่ได้รับการแต่งตั้งให้เป็นผู้ดำเนินโครงการจะนำเงินสะสมของผู้เข้าร่วมโครงการรวมกับเงินสมทบของบริษัทไปซื้อหุ้น SVI ในตลาดหลักทรัพย์ฯ ภายในวันที่บริษัทฯ กำหนดของทุกเดือน